Στέλλα Μακάρτνεϊ

Η Στέλλα Νίνα Μακάρτνεϊ (13 Σεπτεμβρίου 1971 - ) είναι Αγγλίδα σχεδιάστρια μόδας. Είναι κόρη του Βρετανού τραγουδιστή και τραγουδοποιού Πολ Μακάρτνεϊ και της Αμερικανίδας φωτογράφου και ακτιβίστριας για τα δικαιώματα των ζώων Λίντας Μακάρτνεϊ. Όπως και οι γονείς της, η Μακάρτνεϊ είναι υποστηρίκτρια των δικαιωμάτων των ζώων και του περιβαλλοντισμού. Από το 2005, σχεδιάζει μια συλλογή αθλητικών ρούχων για την Adidas.

 Τα πρώτα χρόνια 
αριστερά|μικρογραφία|339x339εσ|Οι Wings φτάνουν στη Φινλανδία, Αύγουστος 1972: Η Λίντα Μακάρτνεϊ κρατά τη Στέλλα μωρό
Η Μακάρτνεϊ γεννήθηκε στις 13 Σεπτεμβρίου 1971 στο King's College Hospital στο Κάμπεργουελ του Λονδίνου. Πήρε το όνομά της από τις προγιαγιάδες της από τη μητέρα της (και οι δύο ονομάζονταν Στέλλα). Η μητέρα της, Λίντα Ίστμαν Μακάρτνεϊ, ήταν εβραϊκής καταγωγής. Ως κορίτσι, η Μακάρτνεϊ ταξίδεψε σε όλον τον κόσμο με τους γονείς της και το συγκρότημά τους, Wings, μαζί με τα αδέλφια της: τη μεγαλύτερη ετεροθαλή αδερφή της Χέδερ (που υιοθετήθηκε νόμιμα από τον Πολ), τη μεγαλύτερη αδελφή της, Μαίρη, και τον μικρότερο αδερφό της, Τζέιμς. Σύμφωνα με τον πατέρα της, η έμπνευση για το όνομα Wings προήλθε από τον δύσκολο τοκετό της Στέλλας. Καθώς η κόρη του γεννιόταν με επείγουσα καισαρική τομή, ο Πολ καθόταν έξω από το χειρουργείο και προσευχόταν να γεννηθεί «στα φτερά ενός αγγέλου».

Παρά τη φήμη τους, το ζεύγος Μακάρτνεϊ ήθελε τα παιδιά τους να ζήσουν μια όσο το δυνατόν πιο φυσιολογική ζωή, έτσι η Στέλλα και τα αδέρφια της φοίτησαν σε τοπικά κρατικά σχολεία στο Ανατολικό Σάσεξ, ένα από τα οποία ήταν και το Κολέγιο Μπέξχιλ. Η Μακάρτνεϊ έχει πει ότι, όσο φοιτούσε στο δημόσιο σχολείο, έπεσε θύμα εκφοβισμού αλλά και η ίδια εκφόβισε άλλους.

 Καριέρα 

 Αρχή 
Η Μακάρτνεϊ άρχισε να ενδιαφέρεται για το σχέδιο μόδας από νεαρή ηλικία. Σε ηλικία 13 ετών σχεδίασε το πρώτο της σακάκι. Τρία χρόνια αργότερα, έκανε πρακτική στον Κριστιάν Λακρουά, δουλεύοντας στην πρώτη της συλλογή υψηλής ραπτικής, βελτιώνοντας τις δεξιότητές της ενώ εργαζόταν για τον Έντουαρντ Σέξτον (ράφτης του πατέρα της στη Savile Row) επί πολλά χρόνια.

Η Μακάρτνεϊ σπούδασε στο Ravensbourne College of Design and Communication (σημερινό Ravensbourne University London) και κατόπιν σπούδασε σχέδιο μόδας στο Central Saint Martins στις αρχές της δεκαετίας του 1990, αποφοιτώντας το 1995. Στην τελική της κολεξιόν συμμετείχαν δωρεάν οι φίλες και σούπερ μόντελ Ναόμι Κάμπελ, Γιασμίν Λεμπόν και Κέιτ Μος, στην επίδειξη της αποφοίτησής της, που συνοδεύτηκε από ένα τραγούδι ειδικά γραμμένο από τον πατέρα της, το "Stella May Day".

Διά βίου χορτοφάγος, η Μακάρτνεϊ δεν χρησιμοποιεί δέρμα ούτε γούνα στα σχέδιά της. Η εφημερίδα The Guardian την περιέγραψε το 2015 ως συνεπή υποστηρίκτρια των δικαιωμάτων των ζώων.

 Άνοδος και επιτυχία 
Το 1997, η Μακάρτνεϊ έγινε δημιουργική διευθύντρια στην Chloé, θέση που κράτησε μέχρι το 2001.
μικρογραφία|260x260εσ|Το κατάστημα της Μακάρτνεϊ στο Δυτικό Χόλιγουντ
Το 2001, η Μακάρτνεϊ ίδρυσε έναν οίκο μόδας με το όνομά της σε συνεργασία με τον Όμιλο Gucci (σήμερα Kering) και παρουσίασε την πρώτη της συλλογή στο Παρίσι. Τώρα διευθύνει 51 ανεξάρτητα καταστήματα στο Σόχο του Μανχάταν, στο Μέιφερ του Λονδίνου, στο Δυτικό Χόλιγουντ του Λος Άντζελες, στο Παλέ Ρουαγιάλ του Παρισιού, στη Βαρκελώνη, στο Μιλάνο, στη Ρώμη, στο Μαϊάμι και στο Χιούστον, μεταξύ άλλων σημείων.

Το 2003, η Μακάρτνεϊ λανσάρισε το πρώτο της άρωμα, το Stella. Τον Ιανουάριο του 2007, λάνσαρε μια 100% βιολογική σειρά περιποίησης δέρματος, την CARE, η οποία περιλαμβάνει επτά προϊόντα. 
μικρογραφία|260x260εσ|Κατάστημα της Μακάρτνεϊ στη Βαρκελώνη
Τον Ιούνιο του 2012, η Μακάρτνεϊ κάλεσε τους Soul Rebels Brass Band να εμφανιστούν στην ανοιξιάτικη επίδειξη μόδας της το 2013 στο Marble Cemetery της Νέας Υόρκης. Άλλοι καλεσμένοι στο πάρτι ήταν οι Αν Χάθαγουεϊ, Τζιμ Κάρεϊ, Άννα Γούντορ, Άνι Λίμποβιτς, Λορίν Χάτον, Έιμι Πόλερ, Σολάνζ Νάουλς, P'Trique, Γκρέτα Γκέργουιγκ και Αντρέ Λεόν Τάλεϊ. Επίσης το 2012, η Μακάρτνεϊ συμμετείχε στο The Sustainable Fashion Handbook.

Τον Νοέμβριο του 2016, η Μακάρτνεϊ λανσάρισε την πρώτη της συλλογή ανδρικών ενδυμάτων, που αποτελείται από πολλά απλά, αθλητικά ρούχα που μοιάζουν με πιτζάμες. Ανέφερε ότι ο πατέρας της, καθώς και ο κωμικός Jethro, αποτέλεσαν έμπνευση για την κολεξιόν αυτή.

Τον Απρίλιο του 2018, μετά από 17 χρόνια συνεργασίας με την Kering, η Μακάρτνεϊ αγόρασε το μερίδιό της στην εταιρεία και πήρε τον πλήρη έλεγχο της παγκόσμιας αυτοκρατορίας της μόδας. Το επόμενο έτος, υπέγραψε στρατηγική συνεργασία με την LVMH. Σχεδίασε το φόρεμα της γαμήλιας δεξίωσης που φορούσε η Μέγκαν Μαρκλ και αργότερα δημιούργησε 46 αντίγραφά του (23 σε λευκό και 23 σε μαύρο) για τη συλλογή της "Made With Love", με τιμή 3.500 λίρες έκαστο.

Στις 15 Οκτωβρίου 2018, η Μακάρτνεϊ ίδρυσε το Stella McCartney Cares Foundation, μια φιλανθρωπική οργάνωση αφιερωμένη στον καρκίνο του μαστού. (Η μητέρα της Μακάρτνεϊ, Λίντα, είχε πεθάνειαπό καρκίνο του μαστού το 1998). Η φιλανθρωπική οργάνωση είχε στόχο να δωρίσει 1.000 σουτιέν μάρκας Louis Listening σε γυναίκες που υποβάλλονταν σε θεραπεία για καρκίνο του μαστού.

Στις 21 Νοεμβρίου 2021, η Μακάρτνεϊ κυκλοφόρησε το "The Beatles: Get Back" μια κολεξιόν εμπνευσμένη από τους Beatles.

Το 2023, η Μακάρτνεϊ απήγγειλε ένα κομμάτι στη Συναυλία Στέψης του Καρόλου Γ΄ και της Καμίλα Σαντ.

 Συνεργασίες 
μικρογραφία|318x318εσ|Φόρεμα της Μακάρτνεϊ που φορούσε η Καρολίν Βοζνιάκι στο US Open το 2010
Η Μακάρτνεϊ ξεκίνησε μια συνεργασία με την Adidas τον Σεπτέμβριο του 2004. Ξεκίνησε με μια συλλογή αθλητικών επιδόσεων για γυναίκες.

Τον Ιανουάριο του 2010, η Μακάρτνεϊ ανακοίνωσε ότι θα συνεργαζόταν με την εταιρεία  Disney για να δημιουργήσει μια συλλογή κοσμημάτων εμπνευσμένη από την ταινία Η Αλίκη στη Χώρα των Θαυμάτων. Τον Ιούλιο του ίδιου έτους, μαζί με την People for the Ethical Treatment of Animals (PETA), η Μακάρτνεϊ ζήτησε από το βρετανικό υπουργείο Άμυνας να σταματήσει τη χρήση των καναδικών μαύρων αρκούδων ως γούνα για τα καπέλα των φρουρών.

Τον Ιούλιο του 2011, η Μακάρτνεϊ συμμετείχε στην επίδειξη μόδα The Brandery στη Βαρκελώνη.

Τον Δεκέμβριο του 2018, η Μακάρτνεϊ ανακοίνωσε την έναρξη ενός νέου χάρτη της βιομηχανίας μόδας για  δράση για το κλίμα, σε συνεργασία με τα Ηνωμένα Έθνη, για να βοηθήσει τους οίκους μόδας να ενστερνιστούν τις βιώσιμες επιχειρηματικές πρακτικές.

Τον Αύγουστο του 2019, η Αμερικανίδα τραγουδίστρια και τραγουδοποιός Τέιλορ Σουίφτ συνεργάστηκε με τη Μακάρτνεϊ για μια σειρά μόδας εμπνευσμένη από το έβδομο στούντιο άλμπουμ της Σουίφτ με τίτλο Lover, έργο που φέρει τον τίτλο "Stella X Taylor Swift".

 Ομάδα GB 
Τον Σεπτέμβριο του 2010, η Μακάρτνεϊ έγινε διευθύντρια δημιουργικού της Ομάδας GB για τους Ολυμπιακούς Αγώνες του 2012 από την Adidas – η πρώτη φορά στην ιστορία των αγώνων που κάποιος κορυφαίος σχεδιαστής μόδας σχεδίασε τα ρούχα για την ομάδα μιας χώρας τόσο για τους Ολυμπιακούς όσο και για τους Παραολυμπιακούς Αγώνες. Η Μακάρτνεϊ συνέχισε να έχει αυτόν τον ρόλο και στους Θερινούς Ολυμπιακούς Αγώνες του 2016.

 Τιμές, βραβεία και προβολή 
Η Μακάρτνεϊ έλαβε το βραβείο VH1 / Vogue Designer of the Year το 2000 στη Νέα Υόρκη. Ο πατέρας της, Πολ, της παρέδωσε το βραβείο. Εκείνη τον ευχαρίστησε στην ομιλία αποδοχής και αφιέρωσε το βραβείο στην αείμνηστη μητέρα της Λίντα. Ακολούθησαν το βραβείο Woman of Courage για την εργασία κατά του καρκίνου στην αριστοκρατική εκδήλωση Unforgettable Evening (2003, Λος Άντζελες), το βραβείο Glamour για τον καλύτερο σχεδιαστή της χρονιάς (2004, Λονδίνο), το Star Honoree στο Fashion Group International Night of the Stars (2004, Νέα Υόρκη), το Βραβείο Organic Style Woman of the Year (2005, Νέα Υόρκη), το Elle Style Award for Best Designer of the Year Award (2007, Λονδίνο), Best Designer of the Year στο Βρετανικό Style Awards (2007, Λονδίνο), Best Designer of The Year στα Ισπανικά Βραβεία Elle (2008, Βαρκελώνη) και Green Designer of the Year στα Βραβεία ACE (2008, Νέα Υόρκη).

Το 2009, τιμήθηκε από το NRDC, εμφανίστηκε στο Time 100 και αναγνωρίστηκε ως Glamour Woman of the Year. Τον Νοέμβριο του 2011, της απονεμήθηκε το Βραβείο Red Carpet από το Βρετανικό Συμβούλιο Μόδας. Στις New Year Honours του 2013, χρίστηκε αξιωματικός του Τάγματος της Βρετανικής Αυτοκρατορίας (OBE) για υπηρεσίες της στη μόδα.

Το 2012, η Μακάρτνεϊ ήταν μεταξύ των βρετανικών πολιτιστικών προσωπικοτήτων που επιλέχθηκαν από τον καλλιτέχνη Πίτερ Μπλέικ για να εμφανιστεί σε μια νέα έκδοση του έργου τέχνης του – το εξώφυλλο του άλμπουμ του Sgt. Pepper's Lonely Hearts Club Band – για να τιμηθούν οι βρετανικές πολιτισμικές προσωπικότητες που θαυμάζει περισσότερο. Την ίδια χρονιά, η Μακάρτνεϊ κέρδισε τα βραβεία «Designer of the Year» και «Designer Brand» στα Fashion Awards.

Τον Φεβρουάριο του 2013 αξιολογήθηκε ως μία από τις 100 πιο ισχυρές γυναίκες στο Ηνωμένο Βασίλειο από το Woman's Hour στο BBC Radio 4.

Τον Ιούνιο του 2017, η Μακάρτνεϊ εμφανίστηκε στο Desert Island Discs του BBC Radio 4, επιλέγοντας το "Road to Nowhere" των Talking Heads, το "Blackbird" των Beatles και το αγαπημένο της "God Only Knows" από τους Beach Boys. Αργότερα, θα λάβει το Ειδικό Βραβείο Αναγνώρισης για Καινοτομία στα Βραβεία Μόδας 2017.

Χρίστηκε αξιωματικός του Τάγματος της Βρετανικής Αυτοκρατορίας (CBE) το 2022 σε αναγνώριση των υπηρεσιών της στη μόδα και τη βιωσιμότητα.

 Προσωπική ζωή 
Η Μακάρτνεϊ παντρεύτηκε τον Βρετανό εκδότη Άλασντερ Γουίλις στις 30 Αυγούστου 2003 στο Mount Stuart House στο νησί Μπιουτ. Το νυφικό της ήταν μια ανανεωμένη έκδοση του νυφικού της μητέρας της από το 1969. Ο Γουίλις εργάζεται ως διευθυντής δημιουργικού της Adidas.

Η Μακάρτνεϊ και ο Γουίλις έχουν τέσσερα παιδιά: τους Μίλερ Άλασντερ Τζέιμς Γουίλις (2005 - )και Μπέκετ Ρόμπερτ Λι Γουίλις (2008 - ) και τις Μπέιλεϊ Λίντα Όλγουιν Γουίλις (2006 - )  και Ράιλι Ντάιλις Στέλα Γουίλις (2010 - ). Τα παιδιά της εμφανίστηκαν μαζί της στο εξώφυλλο του Vogue.

Η Μακάρτνεϊ έχει μια μικρότερη ετεροθαλή αδελφή, την Μπίατρις Μίλι Μακάρτνεϊ, που γεννήθηκε στις 28 Οκτωβρίου 2003 από τον πατέρα της και τη δεύτερη σύζυγό του, Χέδερ Μιλς.

Το 2018, η Μακάρτνεϊ είπε: «Όταν πέθανε η μαμά μου, ο μπαμπάς, ο αδελφός μου και εγώ πήγαμε να δούμε τον Μαχαρίσι... Είχα μια αρκετά έντονη αντίδραση επειδή δεν ένιωθα ότι είχα τον έλεγχο. Μάλλον καταπίεζα τα συναισθήματά μου και άρχισα να έχω κρίσεις πανικού, σωματικές αντιδράσεις σε αυτήν την απώλεια». Είπε ότι ο υπερβατικός διαλογισμός έκανε σχεδόν στιγμιαία διαφορά στη ζωή της, δηλώνοντας: «Με βοήθησε σε μια στιγμή που χρειαζόμουν πραγματικά βοήθεια».

Το 2023, το σχέδιο της Μακάρτνεϊ να χτίσει ένα σπίτι σε ένα απομακρυσμένο μέρος στη Σκωτία, για το οποίο σχεδίαζε επίσης να κόψει δέντρα, έλαβε περισσότερες από 50 ενστάσεις στο τοπικό συμβούλιο, πολλές για περιβαλλοντικούς λόγους.

 Βιβλιογραφία 

 McCartney, Linda (with Paul, Mary, and Stella McCartney). Linda McCartney's Family Kitchen: Over 90 Plant-Based Recipes to Save the Planet and Nourish the Soul. (Voracious/Little, Brown, and Co., 2021) 

 Παραπομπές 

 Εξωτερικοί σύνδεσμοι 

 Linda McCartney's Family Kitchen - In Conversation with Paul, Mary and Stella (Paul McCartney Official Channel) - Συνέντευξη, 6 Οκτωβρίου 2021

Κατηγορία:Σχεδιαστές μόδας
Κατηγορία:Άγγλοι ιρλανδικής καταγωγής